Izvor: Tanjug/Sava Radovanović

Svi skupovi zakazani za sutra, ispred Skupštine Srbije, su zabranjeni, objavio je ministar unutrašnjih poslova Nebojša Stefanović.

Stefanović je rekao da je MUP, nakon bezbednosnih i operativnih provera, odlučio da zabrani sve skupove.

"Upozovravam sve koji razmišljaju da ipak dođu da policija neće dozvoliti ni tolerisati bilo kakvo okupljanje ispred Skupštine Srbije niti održavanje skupova koji su zabranjeni", naglasio je Stefanović.

Za sutra je bila planirana akcija #sedamhiljada, a SRS je pozvao svoje pristalice na plato ispred Skupštine, na protest povodom Srebrenice. Lider radikala pozvao je svoje pristalice da dođu obučene u crno, s četničkim zastavama.

Najavljeni su bili i skupovi Dveri, Zavetnika, Udruženje porodica kidnapovanih i nestalih sa KiM, a skup je zakazao i građanin Nikola Aleksić.

Stefanović je rekao da je bilo puno neodgovornih izjava koje unose haos, pozivaju na netrpeljivost i različite podele, te da je bilo i puno neodgovornih ljudi kojima nije bilo u interesu da razmišljaju šta je bezbednost Srbije i interes njenih grđana.

"Imajući u vidu situaciju u čitavom regionu, odlučili smo se na ovakav potez. Za bezbednost ne samo učesnika skupova, već i građana, bolje je da budu zabranjeni. Nećemo dozvoliti haos na ulicama bilo kog grada u Srbiji, pa ni Beograda", ocenio je ministar.

00:00 Izvor: N1

Bezbednosna situacija u Srebrenici složena



"Očekuje se prisustvo 50.000 ljudi, razgovaraćemo sa predstavnicima vlasti BiH o tome" Nebojša Stefanović

Nebojša Stefanović izjavio je da je premijeru Aleksandru Vučiću saopšteno da je, prema procenama, bezbednosna situacija u Srebrenici složena i da je na njemu da donese odluku da li će ići na komemoraciju.

Ministar je rekao da se očekuje veći broj ekstremista, da ima potvrde da su neki već tamo pristigli, a da će neki doći danas ili sutra.

Stefanović je naveo i da se, u delu medija u BiH, "emituju poruke mržnje prema Srbima, a naročito prema premijeru Vučiću".

"Situacija je uzavrela i to smo saopštili premijeru", rekao je Stefanović.